Serhi Bubka

Serhi Bubka (ukraina keeles Сергій Назарович Бубка; varem eesti keeles Sergei Bubka; sündinud 4. detsembril 1963 Vorošilovgradis) on Ukraina endine kergejõustiklane (teivashüppaja), olümpiavõitja ja kümnekordne maailmameister, endine maailmarekordiomanik (6,14 m). 
2005–2022 Ukraina Riikliku Olümpiakomitee president, 
alates 2002. aastast Rahvusvahelise Olümpiakomitee sportlaskomisjoni juht. 

Bubka uuendas maailmarekordit 35 korda (17 korda sisevõistlustel, 18 väljas). Esimesena maailmas 6 meetrit ületanud ja kuus esimest MM-i võitnud Bubka valitses tiitlivõistlustel 15 aastat ja võistles peaaegu vahetpidamata, nii suvel kui ka talvel. Ta on siiani ainus, kes on tulnud maailmameistriks kuuel MM-il.

Bubka oli ületanud kõrguse 6 meetrit või enam 2009. aasta aprilli seisuga rohkem kordi kui kõik ülejäänud inimesed kokku. Ta oli hüpanud vähemalt 6 meetrit 45 juhul, kõik ülejäänud 42 juhul.

Sportlaskarjäär
Bubka esindas algul Nõukogude Liitu ja hiljem iseseisvunud Ukrainat. Ta kasutas mitme treeneri abi, kuid enim toetus Vitali Petrovile. Suuri auhinnasummasid silmas pidades, hiigelmakse vältides ja rahulikumaid treeninguolusid otsides elas Bubka karjääri viimastel aastatel perega Monte Carlos ja Saksamaal.

Bubkal olid suur kiirus, jõud ja akrobaatilised võimed. Tema keskmine kiirus teibakastile lähenedes oli 35,7 km/h. Ta haaras teibast kõrgemalt kui enamik teisi teivashüppajaid, mis võimaldas olla teibast lahtilaskmise hetkel teistest kõrgemal, ehkki Bubka ise seda eriti ei tähtsustanud. Bubka tugevus tähendas seda, et ta võis võtta oma kaalu kohta suhteliselt jäiga ja raske teiba ning ta suutis selle korralikult paindesse joosta, mis äratõukel andis suurema hoo.

Bubka edu peamiseks tagatiseks oli tema tehniline meisterlikkus. Tema hüppestiili nimetatakse Petrovi-Bubka tehnikaks. Hüppestiil on asendite ja liigutuste järjestus, mis kirjeldab sportlase liikumist hüppel. Tavalised hüppestiilid keskenduvad teiba kindlale asetamisele teibaauku, et teivas maksimaalsesse paindesse ajada veel enne äratõuget, keskendub Petrovi-Bubka tehnika pigem teiba püstiajamisele teibaaugus. See võimaldab teiba sirgestumise ajal pärast äratõuget teiba potentsiaalset energiat tõhusamalt hüppajale tagasi anda.

Bubka esimene rahvusvaheline võistlus oli 1981. aasta Euroopa juunioride meistrivõistlused, kus ta saavutas 7. koha. Kui ta arvati 1983. aasta MM-i koondisse, ei tundnud teda veel õieti keegi. Kui ta tuli 5.70-ga maailmameistriks, oli see üllatus.

Kuid seda, et see polnud juhus, tõestas ta juba järgmisel aastal, parandades neli korda maailmarekordit välitingimustes ja kolm korda sisetingimustes. Esimesed maailmarekordid olid 15. jaanuaril 1984 Vilniuses ületatud 5.81 hallis ja 26. mail 1984 Bratislavas ületatud 5.85 staadionil. Tema viimasteks maailmarekorditeks jäid 21. veebruaril 1993 Donetskis hüpatud 6.15 hallis ja 31. juulil 1994 Sestrieres hüpatud 6.14 staadionil.

Nelja aastaga (1984–1988) parandas Bubka maailmarekordit 21 cm, rohkem kui eelmise 12 aasta jooksul oli maailmarekordit parandatud. 13. juunil 1985 ületas ta Pariisis esimesena maailmas 6 meetrit.

Peaaegu kõik oma rekordid püstitas Bubka väljaspool konkurentsi. Polnud kedagi, kes oleks tema rekordeid ohustanud. Seetõttu püstitas ta rekordeid suuresti auhinnaraha pärast. Ta parandas maailmarekordit tavaliselt ühe-kahe sentimeetri kaupa ja pärast rekordi püstitamist ei proovinud kunagi järgmist kõrgust, isegi kui ta rekordkõrguse suure varuga ületas, vaid võttis vastu maailmarekordi püstitamise eest ette nähtud auhinna. Järgmist maailmarekordit proovis ta alles järgmisel võistlusel. Sellepärast on teadmata, kui palju ta oleks oma võimete tipul olles võinud hüpata.

Dopinguskandaalidesse ta ei sattunud ning sai IAAF-i ja ROK-i silmis autoriteediks.

2001. aastal valiti Bubka IAAF-i nõukogu liikmeks. 2002–2006 oli ta Ukraina Ülemraada saadik ning kuulus ülemraada noorte-, kehakultuuri-, spordi- ja turismikomisjoni. Aastatel 2005–2022 oli ta Ukraina Riikliku Olümpiakomitee president. 2008. aastast on Bubka ROK-i liige.

Tunnustus
Bubka valiti kolm aastat järjest, 1984–1986 NSV Liidu aasta sportlaseks. Ajakiri Track & Field News valis ta 1988. ja 1991. aasta meeskergejõustiklaseks.

Bubka pälvis Lenini ordeni ja 1985 Tööpunalipu ordeni. Ta on Bratislava, Donetski (1993), Donetski oblasti (2003), Luhanski (2008) ja Padua aukodanik. 2004 sai ta Donetski Riikliku Ülikooli ja 2005 Bulgaaria Riikliku Spordiakadeemia audoktoriks. Ukrainas on teda autasustatud ordeni "Teenete eest" III järguga 1994, II järguga 1997 ja I järguga 1999. 2001 nimetati ta Ukraina kangelaseks koos Riigi ordeni annetamisega. 2012. aastal pälvis Vürst Jaroslav Targa III järgu ordeni.

Isiklikku
Tema vanem vend Vassili Bubka oli samuti teivashüppaja. NSV Liidu koondisse Vassili ei pääsenud, aga pärast selle lagunemist Ukraina koondisse küll.

 Saavutused 
pisipilt|Sergei Bubka ausammas Donetskis
27px Olümpiamängudel 
1988  Seoulis
 15px olümpiavõitja teivashüppes 5.90

 Maailmameistrivõistlustel 
1983  Helsingis
  maailmameister teivashüppes 5.70
1987  Roomas
  maailmameister teivashüppes 5.85
1991  Tōkyōs
  maailmameister teivashüppes 5.95
1993  Stuttgardis
  maailmameister teivashüppes 6.00
1995  Göteborgis
  maailmameister teivashüppes 5.92
1997  Ateenas
  maailmameister teivashüppes 6.01

 Sisemaailmameistrivõistlustel 
1985  Pariisis
  maailmameister 5.75
1987  Indianapolis
  maailmameister 5.85
1991  Sevillas
  maailmameister 6.01
1995  Barcelonas
  maailmameister 5.90

Bubka maailmarekordid
+Väljas Tulemus Aeg Koht5.8526. mai 1984Bratislava5.882. juuni 1984Pariis5.9013. juuli 1984London5.9431. august 1984Rooma6.0013. juuni 1985Pariis6.018. juuni 1986Moskva6.0323. juuni 1987Praha6.059. juuni 1988Bratislava6.0610. juuli 1988Nice6.076. mai 1991Shizuoka6.089. juuni 1991Moskva6.098. juuli 1991Formia6.105. august 1991Malmö6.1113. juuni 1992Dijon6.1230. august 1992Padova6.1319. september 1992Tōkyō6.1431. juuli 1994Sestriere
+SeesTulemusAegKoht5.8115. veebruar 1984Vilnius5.821. veebruar 1984Milano5.8310. veebruar 1984Inglewood5.8715. jaanuar 1986Ōsaka5.928. veebruar 1986Moskva5.9421. veebruar 1986Inglewood5.9528. veebruar 1986New York5.9615. jaanuar 1987Ōsaka5.9717. märts 1987Torino6.0311. veebruar 1989Ōsaka6.0517. märts 1990Donetsk6.089. veebruar 1991Volgograd6.1015. märts 1991San Sebastián6.1119. märts 1991Donetsk6.1223. veebruar 1991Grenoble6.1322. veebruar 1992Berliin6.1413. veebruar 1993Lievin6.1521. veebruar 1993Donetsk

 Viited 

 Välislingid 


Legendaarne Sergei Bubka kandideerib ROKi presidendiks, Postimees, 28. mai 2013

Kategooria:Ukraina kergejõustiklased
Kategooria:Nõukogude Liidu teivashüppajad
Kategooria:Lenini ordeni kavalerid
Kategooria:Tööpunalipu ordeni kavalerid
Kategooria:Sündinud 1963